  Майя Бывальцева Ижкарын сюресъёсты тупатъяны люкетӥсь машинаосты эвакуаторен нуллозы. Со сярысь пуктэтэз кар администрациысь благоустройствоя но транспортъя управлениын юнматӥзы, ивортэ Удмуртиысь транспортъя но сюрес возёсъя министерстволэн пресс-службаез. Кызьы тодмо, карын тупатъян ужъёс «Кышкыттэмлыко но ӟечлыко сюресъёс» ӵектос улсын мыно. Ужъёсты ортчытон дыръя ӵектосын туж чурыт куронъёс пуктэмын. Нош вакчи гужемез но ужъёслэсь бадӟалазэс лыдэ басьтыса, подрядчикъёс котькуд шулдыр нуналэз кутыны кулэ, сюрес урдсы кельтэм машинаослэсь кузёоссэс возьмаса пукыны дыр ӧвӧл. Та амал сюресчиослы шугъяськонъёсты палэнтыны луонлык сётозы шуыса оскомы Алексей Горбачёв, Удмуртиысь транспортъя но сюрес возёсъя министрГИБДД-лэн улосвылъя управлениеныз но Ижкарысь благоустройствоя но транспортъя ёзэсэн соглаштыса, подрядчик «Стоянка запрещена», «Остановка запрещена», «Работает эвакуатор» пусъёсты огдырлы пуктыны быгатэ. Соосты пуктэмлэсь азьвыл калык алэмын луоз — ивортодэт сётонъя ёзэсъёс но «ВКонтакте» мерлыко вотэсысь «Кышкыттэмлыко но ӟечлыко сюресъёс|Ижкар» нимлыко группа пыр. Нырысетӥ пусъёсты 4-тӥ пӧсьтолэзе ӝытазе Щорс урамын пуктозы ни, матысь дыре соос озьы ик кылдозы Авангардной, Союзной, К. Маркс но Молодёжной ульчаосын. Берлогес сюресчиос Труд, Т. Барамзина нимо, Витетӥ, Куатетӥ, Сизьыметӥ Подлесной, Ломоносов но Сивков урамъёсын ужалозы.  Тодэ вайытом, «Кышкыттэмлыко но ӟечлыко сюресъёс» ӵектос улсын 2018-тӥ арын Ижкарын 43 объектъёс выльдэмын луозы, оглом 60,6 иськем. Та дыре 19 ульчаосын ужъёсты нуо, 5 объектъёсын тупатъян ужъёс йылпумъямын. Нош оглом Удмуртиын ӵектос улсын 114,7 иськемез выльдозы, нырысь-валысь 109,7 иськем чакламын вал. Торгъёсын шыръям 30 миллион манет Камбаркаысь сюресъёсты тупатъяны мыноз. Сюресъёсты выльдон ужъёсты элькунын 15-тӥ куартолэзе кутскизы.    Тегъёс: Авто Ижкар Удмуртия сюресъёс автомашинаос тупатъянужъёс  